b'\n_START_ARTICLE_\nMalmedyn veril\xc3\xb6yly\n_START_SECTION_\nTaisteluosasto Peiper\n_START_PARAGRAPH_\nSS-Oberstgruppenf\xc3\xbchrer Sepp Dietrichin johtaman 6. SS-Panssariarmeijan teht\xc3\xa4v\xc3\xa4 oli murtautua vihollislinjojen l\xc3\xa4pi Monschaussa ja Losheimergrabenissa, ylitt\xc3\xa4\xc3\xa4 Maas-joki ja vallata viimein Antwerpen. Johtajansa mukaan nimetty taisteluosasto Kampfgruppe Peiper hy\xc3\xb6kk\xc3\xa4si 6. SS-Panssariarmeijan vasemmalla sivustalla tarkoituksena edet\xc3\xa4 Ligneuvillen, Stavelotin, Trois-Pontsin and Werbomontin kautta ja vallata Maas-joen ylitt\xc3\xa4v\xc3\xa4t sillat Huyn ymp\xc3\xa4rist\xc3\xb6ss\xc3\xa4. Hitler oli valinnut reitin henkil\xc3\xb6kohtaisesti._NEWLINE_SS-Obersturmbannf\xc3\xbchrer Joachim \xe2\x80\x9dJochen\xe2\x80\x9d Peiper oli kyvykk\xc3\xa4\xc3\xa4ksi tiedetty ja arvostettu sotilas, joka oli edennyt Waffen-SS:n riveiss\xc3\xa4 pitk\xc3\xa4lle nuoruudestaan huolimatta. Sodan alussa h\xc3\xa4n oli toiminut SS:n p\xc3\xa4\xc3\xa4llik\xc3\xb6n Heinrich Himmlerin adjutanttina. Taisteluihin h\xc3\xa4n oli osallistunut ensimm\xc3\xa4ist\xc3\xa4 kertaa Ranskassa 1940. Vuoden 1941 lopusta l\xc3\xa4htien Peiper palveli it\xc3\xa4rintamalla, jossa h\xc3\xa4nen yksikk\xc3\xb6\xc3\xa4\xc3\xa4n kutsuttiin nimell\xc3\xa4 \xe2\x80\x9dsoihtupataljoona\xe2\x80\x9d sen tuhoamien kylien vuoksi. It\xc3\xa4rintamalla Peiper oli kunnostautunut my\xc3\xb6s Harkovassa ja Kurskin taisteluissa._NEWLINE_Koko operaation menestys riippui nopeasta p\xc3\xa4\xc3\xa4syst\xc3\xa4 Maas-joen silloille. P\xc3\xa4\xc3\xa4kohteen saavuttamiseksi Peiperin oli edett\xc3\xa4v\xc3\xa4 mahdollisimman nopeasti yhdysvaltalaisten asemien l\xc3\xa4pi ja sivuutettava paikat, joissa yhdysvaltalaisia vastaan taisteleminen veisi liikaa aikaa. 1. SS-panssaridivisioona Leibstandarte SS Adolf Hitlerin panssari- ja moottoroiduista osastoista koottu taisteluosasto joutui kuitenkin k\xc3\xa4ytt\xc3\xa4m\xc3\xa4\xc3\xa4n raskaalle kalustolle riitt\xc3\xa4m\xc3\xa4tt\xc3\xb6mi\xc3\xa4 teit\xc3\xa4._NEWLINE_Adolf Hitlerin antaman ohjeen mukaan operaatio tuli suorittaa julmuuksia kaihtamatta. T\xc3\xa4m\xc3\xa4 toimisi pelotteena vihollisille. Samoin kenraali Dietrich kehotti joukkojaan osallistumaan taisteluun \xe2\x80\x9dterrorin ja pelon aallon lailla ilman inhimillisi\xc3\xa4 rajoituksia\xe2\x80\x9d. Peiperin alaisilleen antamaan ohjeistukseen ei kuulunut suoraa k\xc3\xa4sky\xc3\xa4 julmuuksista tai teloituksista, vaikka h\xc3\xa4nen kerrotaan niin vihjanneen. Yhden komppanianp\xc3\xa4\xc3\xa4llik\xc3\xb6n kerrotaan sanoneen: \xe2\x80\x9dTied\xc3\xa4tte mit\xc3\xa4 tehd\xc3\xa4 vangeille, ilman ett\xc3\xa4 minun t\xc3\xa4ytyy sit\xc3\xa4 sanoa.\xe2\x80\x9d\n_START_SECTION_\nTeloitukset alkavat\n_START_PARAGRAPH_\nTaisteluosasto Peiper t\xc3\xb6rm\xc3\xa4si vaikeuksiin alusta asti. Yhdysvaltalaisten vastarinta hidasti saksalaisten Volksgrenadier-divisioonien etenemist\xc3\xa4 pohjoisella l\xc3\xa4pimurtoalueella, ja aiheutti liikennetukoksen saksalaisten rintaman takana. Peiper liitti ryhm\xc3\xa4ns\xc3\xa4 mukaan taisteluun, jonka ansiosta h\xc3\xa4n p\xc3\xa4\xc3\xa4si etenem\xc3\xa4\xc3\xa4n, tosin vasta kuuden aikaan aamulla vuorokauden kuluttua operaation alkamisesta. L\xc3\xa4pimurtokohdan Honsfeldin alueella SS-miehet ampuivat 19 yhdysvaltalaista sotavankia._NEWLINE_Polttoainepulasta k\xc3\xa4rsiv\xc3\xa4n Peiperin l\xc3\xa4hett\xc3\xa4m\xc3\xa4 panssaroitu osasto siirtyi B\xc3\xbcllingeniin valtaamaan bensiinivarastoa. Kohdattuaan vastarintaa per\xc3\xa4ytyv\xc3\xa4 osasto vangitsi 254. Pioneeripataljoonan C-komppaniaan kuuluneita amerikkalaisia sotilaita l\xc3\xa4heisess\xc3\xa4 Wirzfeldin kyl\xc3\xa4ss\xc3\xa4. Saksalaiset veiv\xc3\xa4t noin 50 sotavangilta kellot ja muut arvoesineet ja kuljettivat heid\xc3\xa4t takaisin B\xc3\xbcllingeniin, miss\xc3\xa4 heid\xc3\xa4t teloitettiin._NEWLINE_Mik\xc3\xa4li Peiper olisi p\xc3\xa4\xc3\xa4tt\xc3\xa4nyt jatkaa pohjoiseen, h\xc3\xa4n olisi voinut saavuttaa helpon, mutta suuren sotilaallisen voiton saartamalla kaksi vihollisdivisioonaa. T\xc3\xa4t\xc3\xa4 h\xc3\xa4n ei kuitenkaan voinut tiet\xc3\xa4\xc3\xa4, ja KG Peiper jatkoi ennalta m\xc3\xa4\xc3\xa4r\xc3\xa4tty\xc3\xa4 reitti\xc3\xa4 valtaamaan Ligneuvillea. T\xc3\xa4m\xc3\xa4 liike hidasti Peiperi\xc3\xa4, sill\xc3\xa4 maasto muuttui vaikeammaksi ja teiden kunto heikkeni etenemisen my\xc3\xb6t\xc3\xa4. Pienest\xc3\xa4 maalaiskyl\xc3\xa4st\xc3\xa4 Thirimontista oli mahdotonta edet\xc3\xa4 suoraan Ligneuvilleen, ja taisteluryhm\xc3\xa4 Peiper joutui j\xc3\xa4lleen vaihtamaan suuntaa kohti Baugnezin risteyst\xc3\xa4, josta oli yht\xc3\xa4 pitk\xc3\xa4 matka sek\xc3\xa4 Malmedyyn, Ligneuvilleen ett\xc3\xa4 Waimesiin.\n_START_SECTION_\nBaugnezin risteys\n_START_PARAGRAPH_\nAlueen amerikkalaiset yksik\xc3\xb6t yrittiv\xc3\xa4t reagoida suurhy\xc3\xb6kk\xc3\xa4ykseen. 285. kentt\xc3\xa4tykist\xc3\xb6n tulenjohtopataljoonan patteri B oli irrotettu Aachenin alueelta pohjoisesta ja komennettu siirtym\xc3\xa4\xc3\xa4n etel\xc3\xa4\xc3\xa4n osallistumaan Ardennien taisteluun. Patteri pakkautui 21 kuorma-autosta ja viidest\xc3\xa4 ambulanssista koostuneeseen saattueeseen ja aloitti matkan. Malmedyssa saattue sai pioneerieverstiluutnantti Pergrinilt\xc3\xa4 tietoja siit\xc3\xa4, ett\xc3\xa4 alueella on saksalaisia joukkoja, mutta patteri B:n p\xc3\xa4\xc3\xa4llikk\xc3\xb6 p\xc3\xa4\xc3\xa4tti t\xc3\xa4st\xc3\xa4 huolimatta jatkaa matkaansa ennalta m\xc3\xa4\xc3\xa4r\xc3\xa4tty\xc3\xa4 reitti\xc3\xa4._NEWLINE_SS-Obersturmf\xc3\xbchrer Werner Sternebeckin johtama k\xc3\xa4rkiosasto, joka koostui kahdesta Panzerkampfwagen IV\xc2\xa0-panssarivaunusta ja kahdesta puolitelavaunusta, saavutti Baugnezin viiden tien risteyksen kello 12 ja yhden v\xc3\xa4lill\xc3\xa4. Sternebeck l\xc3\xa4hestyi risteyst\xc3\xa4 id\xc3\xa4st\xc3\xa4. Pohjoisessa sijatsevasta Malmedysta risteykseen saapunut Patteri B:n saattue oli juuri ohittanut sen ja jatkoi etel\xc3\xa4\xc3\xa4n kohti Ligneuvillea._NEWLINE_Sternebeckin panssarit avasivat tulen, tuhosivat saattueen ensimm\xc3\xa4isen ja viimeisen auton ja pakottivat sen pys\xc3\xa4htym\xc3\xa4\xc3\xa4n. Taisteluun tottumattomat tykkimiehet ja kuljettajat eiv\xc3\xa4t osanneet juurikaan toimia tehokkaasti jouduttuaan yht\xc3\xa4kki\xc3\xa4 tulen alle. Yhdysvaltalaiset juoksivat ajoneuvoista ulos ja suojautuivat l\xc3\xa4heiseen Caf\xc3\xa9 Bodarw\xc3\xa9n rakennukseen sek\xc3\xa4 tien varrella oleviin ojiin. Kaksi panssarivaunua teki kiertoliikkeen ja palasi saattueen l\xc3\xa4helle. Sternebeck komensi panssarivaunuaan eteenp\xc3\xa4in puskemaan yhdysvaltalaisten autoja edest\xc3\xa4. Samalla h\xc3\xa4n tulitti konekiv\xc3\xa4\xc3\xa4reill\xc3\xa4 ojien pientareita kehottaen t\xc3\xa4ten yhdysvaltalaisia antautumaan. Tykist\xc3\xb6n sotilailla ei ollut raskasta aseistusta eik\xc3\xa4 panssarintorjuntav\xc3\xa4lineit\xc3\xa4, joten heid\xc3\xa4n oli pakko antautua. Taistelu oli kest\xc3\xa4nyt noin viisi minuuttia.\n_START_SECTION_\nSotavangit\n_START_PARAGRAPH_\nAikataulusta pahasti j\xc3\xa4ljess\xc3\xa4 oleva Peiper saapui paikalle vihaisena v\xc3\xa4likohtauksen aiheuttamasta viiveest\xc3\xa4 ja komensi Sternebeckin osastoineen jatkamaan kohti Ligneuvillea. Taisteluryhm\xc3\xa4n komentaja nousi komentovaunuunsa Pantheriin ja seurasi Sternebecki\xc3\xa4, mutta j\xc3\xa4tti paikalle ryhm\xc3\xa4n Waffen SS\xc2\xa0-miehi\xc3\xa4. Tarinan mukaan t\xc3\xa4ydellist\xc3\xa4 englantia puhuva Peiper olisi l\xc3\xa4htiess\xc3\xa4\xc3\xa4n huikannut komentovaunustaan vangeille: \xe2\x80\x9dIt\xe2\x80\x99s a Long Way to Tipperary!\xe2\x80\x9d Kello oli tuolloin noin 13.30._NEWLINE_Vangit vietiin l\xc3\xa4heiselle pellolle, jonne tuotiin per\xc3\xa4ss\xc3\xa4 tulevien taisteluryhm\xc3\xa4 Peiperin osastojen mukana p\xc3\xa4iv\xc3\xa4n aikana vangittuja amerikkalaisia. Heid\xc3\xa4tkin koottiin risteykseen. Mukana vankijoukossa oli tykkimiesten lis\xc3\xa4ksi ambulanssinkuljettajia, liikennett\xc3\xa4 ohjanneita sotapoliiseja ja 86. rykmentin pioneereja. Kello kahteen menness\xc3\xa4 noin 120 sotavankia v\xc3\xa4rj\xc3\xb6tteli kokoamisalueella risteysalueen ainoan talon, Caf\xc3\xa9 Bodarw\xc3\xa9n etel\xc3\xa4puolella. _NEWLINE_Noin klo 14.15 saksalaiset avasivat tulen kohti vankeja. Ensin kajahti kaksi per\xc3\xa4kk\xc3\xa4ist\xc3\xa4 pistoolin laukausta, joiden j\xc3\xa4lkeen SS-miehet alkoivat tulittaa kiv\xc3\xa4\xc3\xa4reill\xc3\xa4 ja konepistooleilla kiivaasti. Ampuminen kesti kolmesta viiteen minuuttia. Amerikkalaiset joutuivat paniikkiin, osa yritti paeta, mutta enemmist\xc3\xb6 kaatui siihen paikkaan. Pellolle kaatuneiden joukossa oli haavoittuneita ja joitakin haavoittumattomia, jotka yrittiv\xc3\xa4t teeskennell\xc3\xa4 kuollutta. Waffen SS\xc2\xa0-miehet vaeltelivat ruumiiden v\xc3\xa4leiss\xc3\xa4 tarkkaillen elonmerkkej\xc3\xa4. V\xc3\xa4lill\xc3\xa4 he pys\xc3\xa4htyiv\xc3\xa4t potkaisemaan tai t\xc3\xb6kkim\xc3\xa4\xc3\xa4n kiv\xc3\xa4\xc3\xa4reill\xc3\xa4 el\xc3\xa4v\xc3\xa4ksi ep\xc3\xa4ilem\xc3\xa4\xc3\xa4ns\xc3\xa4 ruumista. Ep\xc3\xa4ilytt\xc3\xa4viss\xc3\xa4 tapauksissa he ampuivat varmistuslaukauksen maassa makaavan p\xc3\xa4\xc3\xa4h\xc3\xa4n._NEWLINE_Kolmeen menness\xc3\xa4 Baugnezissa oli kuitenkin hiljaista ja saksalaisten sotilaiden m\xc3\xa4\xc3\xa4r\xc3\xa4 risteyksess\xc3\xa4 v\xc3\xa4heni, kun joukot seurasivat osastoja kohti Ligneuvillea.\n_START_SECTION_\nSelvinneet\n_START_PARAGRAPH_\nEri tavoin hengiss\xc3\xa4 selviytyneet sotavangit pysyiv\xc3\xa4t toistaiseksi maassa ja kuiskuttelivat toisilleen pel\xc3\xa4ten saksalaisten olevan viel\xc3\xa4 l\xc3\xa4hist\xc3\xb6ll\xc3\xa4. Patteri B:hen kuulunut William Merriken oli s\xc3\xa4\xc3\xa4stynyt hengiss\xc3\xa4 olemalla liikkumatta, vaikka yksi saksalaisten ampumista \xe2\x80\x9darmonlaukauksista\xe2\x80\x9d oli osunut h\xc3\xa4nen polveensa l\xc3\xa4vistetty\xc3\xa4\xc3\xa4n ensin jalan p\xc3\xa4\xc3\xa4ll\xc3\xa4 maanneen toverin p\xc3\xa4\xc3\xa4n. Yksi yhdysvaltalaisista oli onnistunut piilottelemaan yhdess\xc3\xa4 kulkueen autoista. Haavoittuneet tulivat tajuihinsa, ruumiita uskottavasti esitt\xc3\xa4neet uskalsivat vilkuilla ymp\xc3\xa4rilleen ja etsi\xc3\xa4 pakoreitti\xc3\xa4 tai toisia elossa olevia. Osa makasi maassa tuntikausia odotellen varmaa tilaisuutta yritt\xc3\xa4\xc3\xa4 pakoa._NEWLINE_Ohi kulkevien SS-osastojen ajoneuvoista ammuttiin ajoittain maassa makaavia ruumiita ja eloonj\xc3\xa4\xc3\xa4neit\xc3\xa4 kohti. Jotkut miehet selvisiv\xc3\xa4t, koska suhteellisen tiiviin muodostelman vuoksi heid\xc3\xa4n ruumiinsa suojasivat toisiaan. L\xc3\xa4himp\xc3\xa4n\xc3\xa4 saksalaisia olleet kuolivat varmemmin. Yhteens\xc3\xa4 noin 60 haavoittunutta ja j\xc3\xa4rkyttynytt\xc3\xa4 henkiinj\xc3\xa4\xc3\xa4nytt\xc3\xa4 yritti pakoa suunnaten l\xc3\xa4nteen ja luoteeseen. Er\xc3\xa4s suurempi ryhm\xc3\xa4 t\xc3\xb6rm\xc3\xa4si l\xc3\xa4heisess\xc3\xa4 risteyksess\xc3\xa4 olleisiin Waffen SS\xc2\xa0-miehiin, jotka avasivat j\xc3\xa4lleen tulen ja surmasivat osan pakoa yritt\xc3\xa4vist\xc3\xa4 vangeista. Muutama joutui toisten saksalaisyksik\xc3\xb6iden vangeiksi. Koska he pelk\xc3\xa4siv\xc3\xa4t joutuvansa vaiennetuksi, he eiv\xc3\xa4t puhuneet kenellek\xc3\xa4\xc3\xa4n Baugnezista ennen kuin sota oli ohi._NEWLINE_Everstiluutnantti Pergrin, joka oli aiemmin varoittanut patteri B:n saattuetta mahdollisista vihollisista, arvasi tulituksen kuullessaan saattueen joutuneen ongelmiin. Pergrin eteni pienen osaston kanssa varovaisesti kohti risteyst\xc3\xa4 ja t\xc3\xb6rm\xc3\xa4si kolmeen henkiin j\xc3\xa4\xc3\xa4neeseen, jotka kertoivat tapahtuneesta. Heid\xc3\xa4n laillaan muutamia kymmeni\xc3\xa4 miehi\xc3\xa4 pelastui, mutta ruumiit j\xc3\xa4iv\xc3\xa4t pellolle viel\xc3\xa4 kuukaudeksi._NEWLINE_Caf\xc3\xa9 Bodarw\xc3\xa9n omistaja, rouva Ad\xc3\xa8le Bodarw\xc3\xa9 n\xc3\xa4ki joukkoteloituksen. H\xc3\xa4n katosi lopullisesti viel\xc3\xa4 saman p\xc3\xa4iv\xc3\xa4n aikana. Saksalaisten polttaman kahvilan raunioista l\xc3\xb6ytyi my\xc3\xb6hemmin osa ihmisruumiista. Veril\xc3\xb6yly\xc3\xa4 tutkinut Henry Rogister pit\xc3\xa4\xc3\xa4 mahdollisena, ett\xc3\xa4 kyseess\xc3\xa4 oli Ad\xc3\xa8le Bodarw\xc3\xa9n j\xc3\xa4\xc3\xa4nn\xc3\xb6kset.\n_START_SECTION_\nPeiper etenee\n_START_PARAGRAPH_\nLiittoutuneet saivat uutisia teloituksista my\xc3\xb6s La Gleizesta sek\xc3\xa4 Cheneux\xe2\x80\x99n kyl\xc3\xa4st\xc3\xa4 Stoumontin alueella. Trois-Pontsissa panssarijoukkueen johtaja Clifford Elliott l\xc3\xb6ysi kymmenen murhattua siviili\xc3\xa4._NEWLINE_Yhdysvaltojen armeijan 3. panssaridivisioonan tiedustelukomppaniaan kuulunut William Barron vangittiin partioineen St. Vithiss\xc3\xa4. H\xc3\xa4net pantiin ajamaan taisteluryhm\xc3\xa4 Peiperiin kuuluneen osaston muodostaman marssirivist\xc3\xb6n keula-autoa. Kun rivist\xc3\xb6 l\xc3\xa4hestyi Baugnezin risteyst\xc3\xa4 vastaan tuli polkupy\xc3\xb6r\xc3\xa4\xc3\xa4 ajava belgialainen poika. Barron n\xc3\xa4ki takana olleen panssarivaunun kyydiss\xc3\xa4 kulkevan SS-miehen ampuvan pojan ilman mit\xc3\xa4\xc3\xa4n syyt\xc3\xa4.\n_START_SECTION_\nStavelot\n_START_PARAGRAPH_\nStavelotin l\xc3\xa4hell\xc3\xa4 yksi tai pieni ryhm\xc3\xa4 siviilej\xc3\xa4 ampui muutaman laukauksen kohti SS-miehi\xc3\xa4. Lis\xc3\xa4ksi joukko haulikoin aseistautuneita siviilej\xc3\xa4 oli vanginnut haavoittuneen SS-korpraali Edmund Tomczakin, jota he olivat uhkailleet. Osa belgialaisista siviileist\xc3\xa4 piilotteli haavoittuneita ja taistelusta v\xc3\xa4syneit\xc3\xa4 yhdysvaltalaisia. SS-miehet k\xc3\xa4viv\xc3\xa4t l\xc3\xa4pi kyl\xc3\xa4n rakennukset ja l\xc3\xb6ysiv\xc3\xa4t niist\xc3\xa4 kahdeksan yhdysvaltalaissotilasta. Kostotoimena Peiperin SS-miehet raahasivat kaduille 130 kaupungin asukasta, jotka he teloittivat. N\xc3\xa4ist\xc3\xa4 60 oli miehi\xc3\xa4, 47 naisia ja 23 lapsia. Yksi teloitettaviksi valituista naisista yritti protestoida saksalaisille vedoten siihen, ett\xc3\xa4 ryhm\xc3\xa4 jonka mukana h\xc3\xa4net tullaan teloittamaan koostuu vain viattomista siviileist\xc3\xa4. Yksi SS-miehist\xc3\xa4 vastasi h\xc3\xa4nelle kohauttaen olkap\xc3\xa4it\xc3\xa4\xc3\xa4n: "Syytt\xc3\xb6m\xc3\xa4t joutuvat maksamaan syyllisten vuoksi. Stavelotilaiset ovat piilotelleet amerikkalaisia sotilaita." Vanhin teloitetuista oli 78-vuotias ja nuorin yhdeks\xc3\xa4n kuukautta vanha vauva.\n_START_SECTION_\nEp\xc3\xa4varmuus joukkomurhan syist\xc3\xa4\n_START_PARAGRAPH_\nOsa henkiinj\xc3\xa4\xc3\xa4neist\xc3\xa4 antoi todistuksensa tapahtuneesta viel\xc3\xa4 samana p\xc3\xa4iv\xc3\xa4n\xc3\xa4 ja loput sit\xc3\xa4 mukaa, kun he p\xc3\xa4\xc3\xa4siv\xc3\xa4t omiensa luo. Eri aikoina ja paikoissa annetut todistukset olivat p\xc3\xa4\xc3\xa4piirteilt\xc3\xa4\xc3\xa4n samanlaisia. Tulitukseen johtaneista seikoista oli ep\xc3\xa4selvyytt\xc3\xa4. Vangit liikuskelivat kuitenkin jonkin verran, ja osa oli kuullut amerikkalaisupseerin huutaneen \xe2\x80\x9dPysyk\xc3\xa4\xc3\xa4 paikoillanne!\xe2\x80\x9d Joidenkin mukaan pieni ryhm\xc3\xa4 olisikin yritt\xc3\xa4nyt tai aikonut yritt\xc3\xa4\xc3\xa4 paeta._NEWLINE_Yhdysvaltalaisen luutnantti Schumackerin my\xc3\xb6hemmin Dachaussa antaman todistuksen mukaan h\xc3\xa4n ja pari muuta yrittiv\xc3\xa4t paeta, ennen kuin saksalaiset avasivat tulen h\xc3\xa4nen per\xc3\xa4\xc3\xa4ns\xc3\xa4. Toinen luutnantin pakokumppaneiksi nime\xc3\xa4mist\xc3\xa4 sotilaista l\xc3\xb6ytyi v\xc3\xa4h\xc3\xa4n kauempana muista pellolle tapetuista, mik\xc3\xa4 viittaa paon yritt\xc3\xa4miseen. Jos asiat tapahtuivat kuten Schumacker kertoi, on mahdollista, ett\xc3\xa4 saksalaiset avasivat tulen h\xc3\xa4nt\xc3\xa4 kohti. T\xc3\xa4m\xc3\xa4 olisi voinut s\xc3\xa4ik\xc3\xa4ytt\xc3\xa4\xc3\xa4 muut yhdysvaltalaiset, jotka olisivat yritt\xc3\xa4neet pakoa, ja saksalaiset vuorostaan olisivat alkaneet siksi tulittaa kaikkia vankeja._NEWLINE_Er\xc3\xa4iden todistusten mukaan paikalla ollut saksalaisupseeri olisi komentanut miehi\xc3\xa4\xc3\xa4n: \xe2\x80\x9dMacht alles kaputt!\xe2\x80\x9d (suom. tappakaa kaikki). Joidenkin mukaan SS-miehet avasivat tulen ilman syyt\xc3\xa4. Suuri osa henkiinj\xc3\xa4\xc3\xa4neist\xc3\xa4 todisti, ett\xc3\xa4 paikalla ollut SS-upseeri t\xc3\xa4ht\xc3\xa4si vankeja ja ampui kaksi laukausta n\xc3\xa4it\xc3\xa4 kohti. Sodan j\xc3\xa4lkeen oikeudenk\xc3\xa4ynniss\xc3\xa4 Patteri B:n saattueen varap\xc3\xa4\xc3\xa4llikk\xc3\xb6 luutnantti Virgil Lary tunnisti ensimm\xc3\xa4isten kohti t\xc3\xa4hd\xc3\xa4ttyjen pistoolilaukausten ampujaksi SS-Obersch\xc3\xbctze Georg Phelpsin, joka palveli Waffen SS\xc2\xa0-joukoissa romanialaisena vapaaehtoisena. Laryn tunnistus otettiin todesta, vaikka h\xc3\xa4nen antamansa todistukset olivat osittain muuttuneet ajan kuluessa._NEWLINE_Ehk\xc3\xa4 paikalla ollut upseeri halusi p\xc3\xa4\xc3\xa4st\xc3\xa4 operaatiota viivytt\xc3\xa4v\xc3\xa4st\xc3\xa4 haittatekij\xc3\xa4st\xc3\xa4 tai sitten toimia \xe2\x80\x9dterrorin ja pelon aaltona\xe2\x80\x9d. J\xc3\xa4lkimm\xc3\xa4isen syyn puolesta puhuisi seikka, ett\xc3\xa4 saksalaiset yrittiv\xc3\xa4t varmistaa kaikkien teloitettujen kuolleen._NEWLINE_Revisionistien suosiman selityksen mukaan vangit oli riisuttu aseista ja j\xc3\xa4tetty marssimaan tai odottamaan kohti toista etenev\xc3\xa4\xc3\xa4 saksalaisosastoa. N\xc3\xa4m\xc3\xa4 olisivat avanneet tulen, koska luulivat vankeja sumun vuoksi taisteluosastoksi. Toisen teorian mukaan vangit olisivat tarttuneet ymp\xc3\xa4rille j\xc3\xa4\xc3\xa4neisiin aseisiin ja avanneet tulen kohti taisteluryhm\xc3\xa4 Peiperi\xc3\xa4. N\xc3\xa4m\xc3\xa4 teoriat eiv\xc3\xa4t ole uskottavia. Vaikka Peiperin osastot l\xc3\xa4hettiv\xc3\xa4t p\xc3\xa4iv\xc3\xa4\xc3\xa4 my\xc3\xb6ten pieni\xc3\xa4 vartioimattomia tai kevyesti vartioituja vankiosastoja kohti saksalaisten p\xc3\xa4\xc3\xa4joukkoja, olisi vartioimaton yli 100 miehen vahvuinen ryhm\xc3\xa4 ollut liian iso riskitekij\xc3\xa4. Toiseksi juuri aseista riisutut ja kokemattomat sotilaat olisivat tuskin sankarillisesti avanneet tulta heit\xc3\xa4 konekiv\xc3\xa4\xc3\xa4rein t\xc3\xa4ht\xc3\xa4\xc3\xa4vi\xc3\xa4 saksalaisia kohti.\n_START_SECTION_\nKomentajan vastuu ja osuus\n_START_PARAGRAPH_\nVihaisen ja kiireisen komentajan osuutta teloitukseen on pidetty mahdollisena, mutta Joachim Peiperi\xc3\xa4 ei ole voitu osoittaa teloitusk\xc3\xa4skyn antajaksi. Lyhyen pys\xc3\xa4hdyksens\xc3\xa4 aikana Baugnezissa Peiper m\xc3\xa4\xc3\xa4r\xc3\xa4si antamaan ensiapua amerikkalaisvangille panssarinjohtaja Fisherille, joka oli haavoittunut vakavasti. Fisher selvisi hengiss\xc3\xa4 sodasta. My\xc3\xb6hemmin Gleizessa Peiper vangitsi majuri Harold D. McCownin johtaman ryhm\xc3\xa4n. McCown oli jo kuullut Malmedysta ja h\xc3\xa4n kysyi Peiperilt\xc3\xa4, mit\xc3\xa4 saksalaiset tulisivat tekem\xc3\xa4\xc3\xa4n heille. Peiper oli vakuuttanut, ett\xc3\xa4 McCown ja h\xc3\xa4nen miehens\xc3\xa4 olisivat turvassa, koska Peiperill\xc3\xa4 ei sanojensa mukaan ollut tapana teloittaa vankejaan. Majuri McCown todisti my\xc3\xb6hemmin oikeudenk\xc3\xa4ynniss\xc3\xa4 Peiperin puolesta._NEWLINE_Edellisiss\xc3\xa4 tapauksissa Peiper oli k\xc3\xa4ytt\xc3\xa4ytynyt kunniallisesti. H\xc3\xa4nen syyllisyytens\xc3\xa4 komentajana oli todenn\xc3\xa4k\xc3\xb6isesti v\xc3\xa4lillinen ja liittyi hermostuneen ja aggressiivisen ilmapiirin luomiseen. T\xc3\xa4ll\xc3\xb6in esimerkiksi pakoa yritt\xc3\xa4v\xc3\xa4n yksitt\xc3\xa4isen sotilaan per\xc3\xa4\xc3\xa4n ampuminen, joka on laillista, oli saattanut s\xc3\xa4ik\xc3\xa4ytt\xc3\xa4\xc3\xa4 linjojen takana liikkuvan ja taistelukosketuksista hermostuneen osaston ampumaan kohti l\xc3\xa4hint\xc3\xa4 vihollista, vaikka n\xc3\xa4m\xc3\xa4 olisivat antautuneita vankeja._NEWLINE_Veril\xc3\xb6yly\xc3\xa4 tutkineen Henry Rogisterin teorian mukaan Peiper antoi ohjeet vankien vartioimisesta 1. panssarirykmentin komentajalle SS-Sturmbannf\xc3\xbchrer P\xc3\xb6tschkelle. H\xc3\xa4n v\xc3\xa4litti n\xc3\xa4m\xc3\xa4 edelleen vahdeiksi j\xc3\xa4\xc3\xa4neille sotilailleen, jotka k\xc3\xa4sittiv\xc3\xa4t ohjeet k\xc3\xa4skyksi teloittaa vangit. Peiperin oman pohdinnan mukaisesti on mahdollista, ett\xc3\xa4 teloituksiin osallistuneet halusivat kostaa terroripommitukset. T\xc3\xa4m\xc3\xa4 ei kuitenkaan anna motiivia jopa satojen siviilien murhaamiseen. Stavelotissa Peiperin miehet olivat kohdanneet liev\xc3\xa4\xc3\xa4 vastarintaa. Yksi tai useampi siviili oli ampunut heit\xc3\xa4 kohti kaupungin ulkopuolella muutamia laukauksia. Lis\xc3\xa4ksi ryhm\xc3\xa4 haulikoin aseistautuneita belgialaissiviilej\xc3\xa4 oli vanginnut SS-korpraalin ja uhkaillut t\xc3\xa4t\xc3\xa4. Aseellinen vastarinta olisi antanut jonkinlaisen laillisen ja moraalisen perusteen teloituksille, mutta ei ylily\xc3\xb6nteihin kuten aseettomien lasten, naisten ja vanhusten murhaamiselle. Lis\xc3\xa4ksi Stavelotissa kuten my\xc3\xb6s muualla KG Peiperin miehet k\xc3\xa4yttiv\xc3\xa4t motiivina yhdysvaltalaissotilaiden piilottelua, jota ei voi pit\xc3\xa4\xc3\xa4 laillisena oikeutuksena teloituksille._NEWLINE_Viihteess\xc3\xa4, kuten tapauksesta tehdyss\xc3\xa4 amerikkalaisessa tv-sarjassa, saksalaiset teloittivat sotavangit silkasta tappamisen ilosta. N\xc3\xa4in tuskin oli, mutta varmaa syyt\xc3\xa4 murhaan, tulik\xc3\xa4skyn olemassaoloa tai sen antajan henkil\xc3\xb6llisyytt\xc3\xa4 ei todenn\xc3\xa4k\xc3\xb6isesti saada koskaan tiet\xc3\xa4\xc3\xa4. Joka tapauksessa kyseess\xc3\xa4 oli sotarikos. Vaikka vangit olisivat yritt\xc3\xa4neet joukkopakoa, se ei anna oikeutta teloittaa maassa makaavia haavoittuneita p\xc3\xa4\xc3\xa4h\xc3\xa4n ampumalla tai ruhjomalla n\xc3\xa4iden kalloja.\n_START_SECTION_\nOikeudenk\xc3\xa4ynnin j\xc3\xa4lkeen\n_START_PARAGRAPH_\nUudelleenk\xc3\xa4sittelylautakunta oli amerikkalaisen miehitysarmeijan sis\xc3\xa4inen elin, joka seurasi automaattisesti oikeudenk\xc3\xa4ynti\xc3\xa4. Tuomioihin tyytym\xc3\xa4t\xc3\xb6n Willis Everett l\xc3\xa4hetti lautakunnan j\xc3\xa4senille 228-sivuisen analyysinsa oikeudenk\xc3\xa4ynnist\xc3\xa4. K\xc3\xa4ytt\xc3\xa4en l\xc3\xa4htein\xc3\xa4\xc3\xa4n tuomittujen kirjoittamia valituksia Everett esitti useita syyt\xc3\xb6ksi\xc3\xa4 kuulustelijoiden toimia ja sotatuomioistuimen menettely\xc3\xa4 vastaan. Uudelleenk\xc3\xa4sittelylautakunta suositteli 31 kuolemantuomion muuttamista vankeusrangaistuksiksi sek\xc3\xa4 joidenkin tuomittujen vapauttamista. Yhdysvaltojen miehitysalueen komentaja Lucius D. Clay hyv\xc3\xa4ksyi lautakunnan muutosehdotukset.\n_START_SECTION_\nValitukset\n_START_PARAGRAPH_\nKylm\xc3\xa4n sodan k\xc3\xa4ynnist\xc3\xa4m\xc3\xa4n poliittisen muutoksen vuoksi entiset natsit p\xc3\xa4\xc3\xa4siv\xc3\xa4t uudelleen merkitt\xc3\xa4viin asemiin antikommunistisessa Saksan liittotasavallassa. Stille Hilfe oli apuj\xc3\xa4rjest\xc3\xb6, joka ty\xc3\xb6skenteli vangittujen ja tuomittujen sek\xc3\xa4 paossa olevien natsien ja saksalaisten sotavankien auttamiseksi. Stille Hilfen perustajaj\xc3\xa4seniin kuului entisi\xc3\xa4 natseja ja korkea-arvoisia SS-miehi\xc3\xa4 kuten Wilhelm Spengler ja Heinrich Malz. He olivat my\xc3\xb6s seuranneet oikeudenk\xc3\xa4ynti\xc3\xa4 ja puhuivat nyt tuomittujen puolesta._NEWLINE_SS-miehet esittiv\xc3\xa4t valaehtoiset todistuksensa vuoden 1948 alussa, joissa he v\xc3\xa4ittiv\xc3\xa4t tulleensa kohdelluksi v\xc3\xa4kivaltaisesti ja ep\xc3\xa4oikeudenmukaisesti oikeudenk\xc3\xa4ynnin tutkimusvaiheen aikana. Syytekohdissa puhuttiin muun muassa valeoikeudenk\xc3\xa4ynneist\xc3\xa4, uhkailuista ja kiduttamisista. Everett vei asian edelleen Yhdysvaltojen armeijalle.\n_START_SECTION_\nSimpsonin komissio ja tuomari Van Roden\n_START_PARAGRAPH_\nEp\xc3\xa4ily siit\xc3\xa4, ett\xc3\xa4 yhdysvaltalainen oikeusistuin olisi toiminut ep\xc3\xa4eettisesti her\xc3\xa4tti my\xc3\xb6s yhdysvaltalaiset. Armeijan ministeri Kenneth Royall lykk\xc3\xa4si kuolemantuomioita ja perusti tuomari Gordon A. Simpsonin johtaman komission tutkimaan oikeudenk\xc3\xa4ynti\xc3\xa4. Kuusi viikkoa kest\xc3\xa4neen tutkintansa j\xc3\xa4lkeen komissio julkaisi raporttinsa 14. syyskuuta 1948. Komission mukaan vankeja ei ollut kidutettu, mutta tutkinnan aikana oli tehty muita virheit\xc3\xa4, kuten valeoikeudenk\xc3\xa4yntien k\xc3\xa4ytt\xc3\xb6. Se suositteli viimeisten 14 kuolemantuomion muuttamista vankeusrangaistuksiksi._NEWLINE_Yksi komission tuomareista ei hyv\xc3\xa4ksynyt sen ratkaisua sellaisenaan. Edward L. Van Roden uskoi tuomittuja ja toi syyt\xc3\xb6ksens\xc3\xa4 ilmi useissa julkisissa tilaisuuksissa. Yhdysvaltalainen rauhanliikkeen aktivisti James Finucane kirjoitti artikkelin Van Rodenin nimiss\xc3\xa4 rauhanasiaa ajavaan ja ihmisoikeuksia puolustavaan lehteen The Progressive. Artikkeli sai aikaan suurta kohua, ja kenraali Lucius D. Clay muutti v\xc3\xa4litt\xc3\xb6m\xc3\xa4sti kuusi kuolemantuomiota vankeusrangaistuksiksi, kielt\xc3\xa4ytyen kuitenkin vaikuttamasta loppujen tuomioihin muuten kuin lykk\xc3\xa4\xc3\xa4m\xc3\xa4ll\xc3\xa4 niit\xc3\xa4. Muun muassa Joachim Peiper pysyi yh\xc3\xa4 kuolemaantuomittuna. Tiedot artikkeliinsa Finucane oli saanut Rudolf Aschenauerilta ja h\xc3\xa4n v\xc3\xa4litti ne edelleen senaattori Joseph McCarthylle.\n_START_SECTION_\nSenaatin alakomitea\n_START_PARAGRAPH_\nMy\xc3\xb6s Yhdysvaltain senaatti huolestui aiheen saamasta julkisuudesta. Sen asevoimien komitea nimitti kolmimiehisen alakomitean johtajanaan Connecticutin senaattori Raymond E. Baldwin. Se perustettiin 29. maaliskuuta 1949, jolloin kylm\xc3\xa4 sota ja Berliinin saarto olivat jo k\xc3\xa4ynniss\xc3\xa4. Alakomitea tutki oikeudenk\xc3\xa4ynti\xc3\xa4 useiden kuukausien ajan ja haastatteli yhteens\xc3\xa4 108 todistajaa, mukaan lukien syytettyj\xc3\xa4, muita vangittuina olleita saksalaisia, heid\xc3\xa4n asianajajiaan, kuulusteluryhm\xc3\xa4n j\xc3\xa4seni\xc3\xa4, sotaoikeuden j\xc3\xa4seni\xc3\xa4, sotaoikeutta valvoneita henkil\xc3\xb6it\xc3\xa4, dokumentteja tutkineen valvontaryhm\xc3\xa4n j\xc3\xa4seni\xc3\xa4, vankilan pappeja ja muita mukana olleita tahoja. Alakomitea k\xc3\xa4vi l\xc3\xa4pi sotaoikeuden ja uudelleenk\xc3\xa4sittelylautakunnan asiakirjat, tuomittujen l\xc3\xa4hett\xc3\xa4m\xc3\xa4t todistuskirjeet sek\xc3\xa4 tutustui tapahtumapaikkoihin.\n_START_SECTION_\n\xe2\x80\x9dTailgunner Joe\xe2\x80\x9d\n_START_PARAGRAPH_\nJoseph McCarthyn kolme ensimm\xc3\xa4ist\xc3\xa4 vuotta senaatissa olivat kuluneet ilman merkitt\xc3\xa4vi\xc3\xa4 aikaansaannoksia. Aavistaessaan poliittisen uransa hiipuvan h\xc3\xa4n hankki Baldwinilta oikeuden osallistua alakomitean kuulusteluihin, joissa esiintyi tavalla, joka opittiin tuntemaan my\xc3\xb6hemmin \xe2\x80\x9dmccarthyismina\xe2\x80\x9d. Malmedyn veril\xc3\xb6yly sopi h\xc3\xa4nen poliittisiin tavoitteisiinsa, sill\xc3\xa4 McCarthyn osavaltiossa Wisconsinissa asui paljon saksalaissukuisia \xc3\xa4\xc3\xa4nest\xc3\xa4ji\xc3\xa4._NEWLINE_McCarthy otti kuulusteluissa aggressiivisen roolin ja yritti hallita niit\xc3\xa4. H\xc3\xa4n esitti haastateltaville v\xc3\xa4\xc3\xa4ristelemi\xc3\xa4\xc3\xa4n v\xc3\xa4itteit\xc3\xa4, kuten \xe2\x80\x9dSS-miehet olivat p\xc3\xa4\xc3\xa4osin 15\xe2\x80\x9316-vuotiaita\xe2\x80\x9d ja \xe2\x80\x9dkaikki tutkinnassa mukana olleet olivat juutalaisia\xe2\x80\x9d sek\xc3\xa4 haukkui haastateltavia valehtelijoiksi. Kun Baldwin ei suostunut McCarthyn ehdotukseen William Perlin asettamisesta valheenpaljastuskokeeseen, McCarthy l\xc3\xa4hti komiteasta v\xc3\xa4itt\xc3\xa4en Baldwinin yritt\xc3\xa4v\xc3\xa4n valkopest\xc3\xa4 Yhdysvaltojen armeijaa. T\xc3\xa4m\xc3\xa4n j\xc3\xa4lkeen McCarthy yritti murentaa Baldwinin arvovaltaa senaatissa, mutta j\xc3\xa4i toiseksi asevoimien komitean osoitettua tukeaan alakomitealle. Arvovaltatappion k\xc3\xa4rsinyt McCarthy hyv\xc3\xa4ksyi alakomitean raportin my\xc3\xb6hemmin kaikessa hiljaisuudessa.\n_START_SECTION_\nLopputulos\n_START_PARAGRAPH_\nSenaatin alakomitean raportti totesi oikeudenk\xc3\xa4ynneiss\xc3\xa4 menetellyn ajoittain kyseenalaisesti. Menetelm\xc3\xa4t, kuten valeoikeudenk\xc3\xa4yntien j\xc3\xa4rjest\xc3\xa4minen ja lupaukset vapauttamisesta todistusta vastaan olivat sen mielest\xc3\xa4 tuomittavia. McCarthyn aktiivisuudesta huolimatta alakomitea ei l\xc3\xb6yt\xc3\xa4nyt tukea v\xc3\xa4itteille, joiden mukaan vankeja olisi j\xc3\xa4rjestelm\xc3\xa4llisesti pahoinpidelty, kidutettu tai pidetty n\xc3\xa4l\xc3\xa4ss\xc3\xa4 tutkinnan aikana. Osan vankien esitt\xc3\xa4mist\xc3\xa4 syytekohdista alakomitea totesi normaaliksi menettelyksi my\xc3\xb6s Yhdysvaltojen oikeuslaitoksessa. N\xc3\xa4it\xc3\xa4 olivat muiden muassa ilmiantajien k\xc3\xa4ytt\xc3\xb6 ja eristyksess\xc3\xa4 pit\xc3\xa4minen tutkinnan aikana. Alakomitean raportti teki kuitenkin tyhj\xc3\xa4ksi \xc3\xa4\xc3\xa4nekk\xc3\xa4impien arvostelijoiden, kuten Van Rodenin syyt\xc3\xb6kset._NEWLINE_Alakomitean raportin my\xc3\xb6nt\xc3\xa4mien virheiden ja kylm\xc3\xa4n sodan kiihtymisen vuoksi kuolemantuomioita ei toteutettu vaan ne muunnettiin vankeusrangaistuksiksi, joita my\xc3\xb6hemmin lyhennettiin. Viimeinen vangeista, Peiper, vapautui vuoden 1956 jouluksi. My\xc3\xb6hemmin 1964 h\xc3\xa4nt\xc3\xa4 ep\xc3\xa4iltiin my\xc3\xb6s osallisuudesta italialaisen Bovesin kaupungin tuhoamiseen ja sen asukkaiden joukkomurhaan 1943. 6. SS-panssariarmeijan johtaja SS-kenraali Josef \xe2\x80\x9dSepp\xe2\x80\x9d Dietrich vapautettiin salaa lokakuussa 1955, mutta kaksi vuotta my\xc3\xb6hemmin h\xc3\xa4net tuomittiin saksalaisessa oikeudenk\xc3\xa4ynniss\xc3\xa4 19 kuukaudeksi vankeuteen osuudestaan pitkien puukkojen y\xc3\xb6n\xc3\xa4 1934 suoritettuihin murhiin._NEWLINE_Malmedyn veril\xc3\xb6ylyn oikeudenk\xc3\xa4ynnin puolueellisuuden sek\xc3\xa4 poliittisista seikoista kumottujen tuomioiden vuoksi ne syytetyist\xc3\xa4, jotka olivat todella syyllistyneet julmuuksiin, saivat paeta ansaitsemaansa tuomiota. Vastaavasti ne, jotka saattoivat olla syytt\xc3\xb6mi\xc3\xa4, k\xc3\xa4rsiv\xc3\xa4t tuomionsa tarpeettomasti. Dachaun oikeudenk\xc3\xa4yntien tarkoituksena oli n\xc3\xa4ytt\xc3\xa4\xc3\xa4 amerikkalaisille ja maailmalle natsi-Saksan tarkoituksellinen julmuus. Jalon p\xc3\xa4\xc3\xa4m\xc3\xa4\xc3\xa4r\xc3\xa4n toteuttamisen sijasta ne onnistuivat her\xc3\xa4tt\xc3\xa4m\xc3\xa4\xc3\xa4n arvosteluja ja ep\xc3\xa4ilyksi\xc3\xa4, jotka ovat kest\xc3\xa4neet t\xc3\xa4h\xc3\xa4n p\xc3\xa4iv\xc3\xa4\xc3\xa4n saakka._NEWLINE_\xe2\x80\x9dMy\xc3\xb6nn\xc3\xa4n, ett\xc3\xa4 Normandian taistelun j\xc3\xa4lkeen yksikk\xc3\xb6ni oli koottu l\xc3\xa4hinn\xc3\xa4 nuorista ja fanaattisista sotilaista. Suuri osa heist\xc3\xa4 oli menett\xc3\xa4nyt vanhempansa, siskonsa ja veljens\xc3\xa4 pommitusten aikana. He olivat itse n\xc3\xa4hneet K\xc3\xb6lniss\xc3\xa4 tuhannet silpoutuneet ruumiit terroripommituksen j\xc3\xa4ljilt\xc3\xa4. Heid\xc3\xa4n vihansa vihollista kohtaan oli niin suuri, ett\xc3\xa4 vannon, etten kyennyt pit\xc3\xa4m\xc3\xa4\xc3\xa4n heit\xc3\xa4 koko aikaa aisoissa.\xe2\x80\x9d Joachim \xe2\x80\x9dJochen\xe2\x80\x9d Peiper yksik\xc3\xb6st\xc3\xa4\xc3\xa4n sodan j\xc3\xa4lkeen._NEWLINE_Vapauduttuaan Peiper muutti Ranskaan, jossa h\xc3\xa4net surmattiin v\xc3\xa4h\xc3\xa4n aikaa sen j\xc3\xa4lkeen, kun h\xc3\xa4nen menneisyytens\xc3\xa4 oli tullut julkisuuteen. Peiperin talo sytytettiin palamaan palopommilla, ja h\xc3\xa4nen ruumiinsa l\xc3\xb6ydettiin sen raunioista 14. hein\xc3\xa4kuuta 1976. Peiperin surmaajista ei ole tietoa, mutta \xe2\x80\x9dKostajiksi\xe2\x80\x9d itsens\xc3\xa4 nimennyt ryhm\xc3\xa4 otti vastuun teosta j\xc3\xa4lkeenp\xc3\xa4in.\n_START_SECTION_\nNykyaika\n_START_PARAGRAPH_\nKyseenalaistettu historioitsija, apologisti ja salaliittoteoreetikko David Irving v\xc3\xa4itt\xc3\xa4\xc3\xa4 ettei paikalla tapahtunut mink\xc3\xa4\xc3\xa4nlaista joukkomurhaa vaan lyhyt tulitaistelu, jonka amerikkalaiset h\xc3\xa4visiv\xc3\xa4t. Irving tukee v\xc3\xa4itt\xc3\xa4mi\xc3\xa4, joiden mukaan yhdysvaltalaiset kiduttivat Dachaussa vankeina pit\xc3\xa4mi\xc3\xa4\xc3\xa4n saksalaisia tunnustusten saamiseksi._NEWLINE_Malmedyn sotavankien ruumiit haudattiin v\xc3\xa4liaikaisiin hautoihin Henri-Chapellessa, 35 kilometri\xc3\xa4 Malmedysta pohjoiseen. V\xc3\xa4liaikainen hautausmaa muutettiin sodan j\xc3\xa4lkeen pysyv\xc3\xa4sti sotilashautausmaaksi. Vaikka suuri osa Euroopassa kuolleista yhdysvaltalaisista kuljetettiin takaisin Yhdysvaltoihin sodan lopulla ja sen j\xc3\xa4lkeen, hautausmaalla on yh\xc3\xa4 21 Malmedyssa murhatun ruumista._NEWLINE_Baugnezin risteykseen on rakennettu muistomerkki. Muistomerkki on luonnonkivist\xc3\xa4 rakennettu muuri, johon lis\xc3\xa4tyt mustat kivet kaiverrettuine nimineen symboloivat teloituksessa kuolleita. Nimi\xc3\xa4 on yhteens\xc3\xa4 84 kappaletta. Muistolaattaan on kaiverrettu omistustekstin lis\xc3\xa4ksi sitaatti Abraham Lincolnin Gettysburgin taistelun j\xc3\xa4lkeen pit\xc3\xa4m\xc3\xa4st\xc3\xa4 puheesta:_NEWLINE_Niiden Yhdysvaltojen armeijan sotilaiden muistolle, jotka natsijoukot teurastivat sotavankeina t\xc3\xa4ll\xc3\xa4 paikalla 17. joulukuuta 1944 * \xe2\x80\x9dMe jatkamme p\xc3\xa4\xc3\xa4tt\xc3\xa4v\xc3\xa4isin\xc3\xa4, jotta n\xc3\xa4m\xc3\xa4 miehet eiv\xc3\xa4t olisi menett\xc3\xa4neet henke\xc3\xa4\xc3\xa4n turhaan\xe2\x80\x9d (A. Lincoln)'